พาณิชย์ เผยเงินเฟ้อเดือนสิงหาคม เพิ่มขึ้นร้อยละ 1.62 สูงขึ้นต่อเนื่องเป็นเดือนที่ 14 มั่นใจทั้งปีโตในกรอบที่กำหนดไว้ร้อยละ 0.8-1.6
พาณิชย์ เผยเงินเฟ้อเดือนสิงหาคม เพิ่มขึ้นร้อยละ 1.62 สูงขึ้นต่อเนื่องเป็นเดือนที่ 14 มั่นใจทั้งปีโตในกรอบที่กำหนดไว้ร้อยละ 0.8-1.6

นางสาวพิมพ์ชนก วอนขอพร ผู้อำนวยการสำนักงานนโยบายและยุทธศาสตร์การค้า (สนค.) เปิดเผยดัชนีเงินเฟ้อของไทยประจำเดือนสิงหาคม 2561 ว่า ขยายตัวร้อยละร้อยละ 1.6 โดยเป็นการสูงขึ้นต่อเนื่องเป็นเดือนที่ 14  จากหมวดอาหารและเครื่องดื่มไม่มีแอลกอฮอล์ ที่สูงขึ้นร้อยละ 0.77 เนื่องจากอยู่ในช่วงของเทศกาลสารทจีนทำให้สินค้าของสดบางรายการราคาสูงขึ้นนอกจากนี้ยังมีการปรับตัวสูงขึ้นจากหมวดพลังงานที่มีการขยายตัวสูงขึ้นต่อเนื่องเป็นเดือนที่ 21 ที่ร้อยละ 9.05 สะท้อนให้เห็นถึงภาวะเศรษฐกิจที่เริ่มมีการปรับตัวดีขึ้นต่อเนื่อง ประกอบกับกำลังซื้อของภาคประชาชนที่ดีขึ้นสะท้อนจากการจัดเก็บรายได้ในส่วนของภาษีมูลค่าเพิ่มที่ขยายตัวสูงขึ้น และรายได้ภาคเกษตรมีการฟื้นตัวอย่างต่อเนื่อง ส่งผลให้อัตราเงินเฟ้อ 8 เดือนแรกของปี 2561 อยู่ที่ร้อยละ 1.12 และเงินเฟ้อพื้นฐานสูงขึ้นร้อยละ 0.71 
สำหรับ ปัจจัยที่ยังต้องติดตามได้แก่ ต้นทุนการผลิตสินค้าบางชนิดได้รับผลกระทบจากราคาพลังงานที่สูงขึ้น รวมทั้งค่าเงินบาทที่ยังมีโอกาสผันผวน ประกอบกับอัตราค่าจ้างเฉลี่ยเริ่มมีสัญญานขยายตัวได้ในอัตราที่ช้ากว่าเงินเฟ้อ ทำให้เงินเฟ้อในระยะต่อไปจะค่อยๆ ปรับตัวสูงขึ้น

ส่วนมาตรการกระตุ้นการลงทุนและการใช้จ่ายของภาครัฐในโครงการสำคัญที่ต้องเร่งรัดการเบิกจ่ายในช่วงที่เหลือของปี รวมทั้งการฟื้นตัวของเศรษฐกิจทั้งในประเทศและโลก คาดว่าจะทำให้ความต้องการภาคเอกชนยังอยู่ในระดับที่มีเสถียรภาพและคาดว่าอัตราเงินเฟ้อทั่วไปเฉลี่ยจะเคลื่อนไหวในกรอบคาดการณ์ของกระทรวงพาณิชย์ที่ร้อยละ 0.8 – 1.6